STILTETYD | News24
Eksamentyd is amper op ons. Dis weer sulke tyd vir boet en sus en ma en pa om matriek te skryf. Eksamentyd is toetsende tye.
Tog is toetse of eksamens nie bedoel om ons te straf nie, maar om ons geleentheid te gee om rekenskap te gee van ons arbeid. Die bekende gelykenis van Jesus oor die talente of muntstukke in Matteus 25:14-30 handel oor God wat rekenskap vra van Sy mense. Dit was natuurlik nie ’n onbekende gedagte by die Jode van Jesus se tyd nie.
Die Jode het geglo dat God aan ons ’n leerplan met reëls en wette gee om te onderhou. Eendag sal Hy dan vir ons punte gee vir ons take, goed of sleg. Dit het daartoe gelei dat godsdiens nie meer om liefdesdiens gehandel het nie, maar om pligpleging begin gaan het.
In die volksmond het hierdie gelykenis van Jesus ook begin handel oor die ontwikkeling van jou talente en so ’n moralistiese inslag begin kry.
Dit gaan eerder daaroor dat Jesus ’n lang tyd sou wegbly na Sy Hemelvaart. Dit gaan dus oor die manier waarop ons wag vir Sy terugkeer. Elkeen van God se dienaars in Sy koninkryk, (dit is die ware gelowiges wat glo dat Jesus Christus hul sondeskuld aan die kruis volledig vereffen het) ontvang die gawe van God se liefde en barmhartigheid.
Ons word nie gered om hemel toe te gaan nie, dis in elk geval ’n geskenk. Ons word gered om wyslik met die lewe om te gaan, al is sommige volgens ons berekenings beter daaraan toe as ander.
Ja, daar sal ‘n dag kom wat die bekend sal word wat jy gedoen het met jou lewe, van die geleenthede tot jou beskikking.
Ons behoort elke dag so ’n stukkie eksaminering van ons eie lewens te doen. Hoe het jy vandag iemand anders, dalk naby jou of ver van jou lyf af, geseën? Die wat gestraf word, is die wat nie eens probeer het om uit die blokke te kom nie, maar ’n lewe van passiwiteit geleef het. Hulle slaag nie die toets van die lewe of die geloof nie. Wat doen jy met die lewenskanse tot jou beskikking?